Virallinen lehti nro C 118 , 29/04/1999 s. 0034



KIRJALLINEN KYSYMYS E-2154/98 esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle (13. heinäkuuta 1998) Aihe: Uhanalainen metso Asturiasissa Espanjassa Muniellosin suojelualueella Asturiasissa metsojen pesimäpaikat ovat vähentyneet lähes 60 prosentilla viidessätoista vuodessa (1981-1996). Luonnonsuojelun tutkimuslaitosten (Icona ja Grupo de Estudios Ambientales del Principado de Asturias) tekemien tutkimusten mukaan vähentymisen suurin syy on salametsästys. Salametsästäjät käyttävät metsästyksessä hyväksi tämän jo pitkään uhanalaisena olleen lajin soidinlaulua. He paikallistavat harvinaisen naarasmetsoyksilön sen toistuvan laulun perusteella, jäävät odottamaan uroksen saapumista ja tappavat molemmat. Metsojen määrää käytetään suojelun tilan mittarina Espanjan runsassateisilla alueilla sijaitsevilla tärkeimmillä vuorilla. Espanjan metsoja pidetään Etelä-Euroopan viimeisenä metsokantana. Suojeltujen lajien ja muun riistan laiton metsästäminen jatkuu kaikkialla Espanjassa. 1. Onko komissio tietoinen julmasta tavasta, jolla salametsästäjät metsästävät metsoja? 2. Voiko metson suojeluun saada tukea maanviljelyalan geneettisten resurssien suojelua, luonnehdintaa, keräilyä ja hyödyntämistä koskevan asetuksen (EY) 1467/94(1) perusteella? 3. Missä määrin toimivaltaiset viranomaiset rikkovat passiivisuudellaan neuvoston direktiiviä 92/43/ETY(2) luonnonelinympäristöjen ja luonnonvaraisten eläinten ja kasvien suojelusta? 4. Kestävän kehityksen edistäminen on eräs komission asettamista prioriteeteista. Olisiko tarpeen keskustella soveltuvista toimista metson suojelemiseksi Espanjan viranomaisten ja paikallisen väestön kanssa ja antaa siten metsänvartijoille riittävät välineet salametsästyksen vastustamiseen? Komission jäsenen Ritt Bjerregaardkomission puolesta antama vastaus (16. syyskuuta 1998) 1. Komissio tietää, että metson salametsästys tapahtuu pääasiassa keväisin sen lisääntymisaikana. Salametsästäjät käyttävät hyväksi metsojen laulua löytääkseen ja ampuakseen ne. 2. Maatalouden geneettisten voimavarojen säilyttämisestä, kuvauksesta, keräämisestä ja käytöstä 20 päivänä kesäkuuta 1994 annettu neuvoston asetus (EY) 1467/94 ei kata luonnonvaraisia eläimiä, elleivät ne osoittaudu tai voi osoittautua hyödyllisiksi maatalousalalla. Tämän vuoksi vaikuttaa todennäköiseltä, ettei metsoa voida pitää suojeltavana lajina. 3. Metsoa ei mainita luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(3) liitteessä II olevassa 2 osassa lajina, jotasaa metsästää Espanjassa. Tämän vuoksi jäsenvaltioiden on direktiivin 5 artiklan mukaisesti kiellettävä tämän lintulajin tahallinen tappaminen. Lajin metsästys on kielletty Espanjan alueella ja sen salametsästyksestä seuraa oikeustoimia. 4. Metsänvartijoiden varusteista huolehtiminen kuuluu jäsenvaltioiden toimivaltaan. Espanjan viranomaiset ovat kuitenkin kertoneet komissiolle, että ne aikovat esittää kertomuksen lajin tilasta seuraavassa "Ornis"-komitean (direktiivillä perustettu komitea, joka koostuu jäsenvaltioiden edustajista) kokouksessa. Viranomaisten tarkoituksena on pyytää lajin suojelemiseksi LIFE-Nature-rahoitusta. (1) EYVL L 159, 28.6.1994, s. 1. (2) EYVL L 206, 22.7.1992, s. 7. (3) EYVL L 103, 25.4.1979.